KOŠARKA

Igral sem igrice na računalniku. Pozvonilo je. Ko sem odprl vrata, je tam stal moj prijatelj, ki je na invalidskem vozičku. Vprašal me je, če bi šel z njim igrat košarko. Začudeno sem ga pogledal, potem pa sem se spomnil, da je košarka tudi olimpijski šport invalidov. In sva šla. Prvi dan mu ni šlo najbolje. Bil pa je vztrajen in njegovo znanje se je hitro izboljševalo. Kmalu se je utrudil in šla sva domov.

Naslednji dan sva znova šla na igrišče. Neverjetno, kako se je fant trudil, da bi dobro igral. Tega dne je zadel že dva koša. Naslednji dan je bil odličen. Zadel je veliko košev. Ko ni mogel več igrati, sva se usedla na klop. Vprašal sem ga, kaj se mu je zgodilo, da je na invalidskem vozičku. Rekel mi je, da so pred leti s prijatelji šli na zabavo v Novo Gorico. Dobro so se imeli, vendar so preveč pogledali v kozarec. Tudi šofer ni sedel trezen za volan. Vozil je prehitro in preveč po sredi ceste. Ko je izza ovinka pripeljal kombi, se mu niso mogli izogniti in prišlo je do silovitega trčenja. Avto je obrnilo na bok. Najhuje je bil poškodovan prav on. Ostal je ukleščen v vozilu. Zdravljenje je bilo dolgotrajno in nikoli več ne bo hodil.

Moja zgodba je sicer izmišljena, vendar vem, da je preveč takih zgodb resničnih. V veselje bi mi bilo, če bi lahko kakšnega invalida učil igrati košarko in bi mu na ta način krajšal čas.

Luka Markič, 8. razred

V GOZDU

Ko sem napisal domačo nalogo, sem šel k mojemu prijatelju, ki je invalid. Potrkal sem in prišel mi je odpret. Vprašal sem ga, če gre z mano na sprehod. Rekel je, da ja in sva šla. Pripovedoval sem mu, kako je bilo v šoli, on pa meni, kako je preživel dan. Tudi tokrat mi je pripovedoval, kako je postal invalid.

Zimskega dne je šel skozi gozd. Možakar, ki je sekal drevesa, ga je prosil za pomoč. Šel je bliže, da bi mu pomagal. Mož je žagal in ga ni opazil. Ko je drevo padlo, je padlo prav na njega. Rešili so ga izpod drevesa, a nog ni mogel premikati. Zdaj je že tri leta invalid.

Moja zgodba je izmišljena, a vem, da živi veliko invalidov, ki so se poškodovali pri delu v gozdu.

Klemen Kovačič, 8. razred

V PRIJETNI DRUŽBI

Hodila sem po ulici in šla mimo velike hiše, v kateri živi mlad fant, ki je invalid. Vsak dan sem se ustavila pri njem, da sva malo poklepetala.

Pri njem sem se ustavila tudi tega dne, ko je deževalo. Ves popoldan sem mu krajšala čas, zvečer pa sem odšla domov. Naslednji dan sva odšla skupaj na sprehod. Ko se je utrudil, sva sedla na klop in se pogovarjala. Dan je hitro minil.

Potem je bila sobota in na obisk k Maticu je prišla njegova sestra. Nisem odšla k njemu, ker sem vedela, da ne potrebuje družbe. Sedela sem na kavču in gledala televizijo. Priznam, da sem ga pogrešala. Potem je zazvonil telefon. Klical je Matic in mi povedal, da je njegova sestra odšla. Privolila sem, da pridem k njemu. Kasneje se mi je Matic zahvalil, ker sem toliko časa z njim.

Moj Matic ne obstaja. Ko razmišljam o invalidih, se mi zdi, da bi z veseljem krajšala čas nekomu, če bi ga poznala.

Kaja Šuligoj, 8. razred

NESREČA

Mariji se je zgodila prometna nesreča. Ko se je vozila z avtom, jo je oslepilo sonce, da ni nič videla. Prišla je do ovinka in zapeljala s ceste v prepad. Šofer avtomobila, ki je vozil za njo, je poklical rešilni avto. Hitro so jo odpeljali v bolnico. Imela je zlomljeno roko in nogo. Ko je po operaciji prišla domov, sem jo šel obiskat. Narisal sem ji risbo in ji pomagal pri hišnih opravilih.

Takih Marij je na svetu veliko.

Nejc Kofol, 7. Razred

DROBNA POZORNOST

Danes je lep sončen dan in z mamo se odpraviva v Novo Gorico. Ura je osem in jaz sem še zaspan. Razmišljam, kaj bom počel v Gorici. Šel bom v Qulandijo in tam preživel večino dneva. Malo zadremam. Zbudi me mamin glas, ki me kliče po imenu. Ko odprem oči, vidim malo nejevoljen mamin obraz. Seveda, ona ima opravke, mene pa je komaj prebudila.

»Dobiva se v Qulandiji,« mi še zakliče, potem pa že hitiva vsak svojo pot.

Hitim proti svojemu cilju, ko na pločniku zagledam gospoda na invalidskem vozičku. Nisem prav blizu njega, zato ne vidim dobro, kaj se mu dogaja. Zdi se mi, da ne more peljati naprej. Stečem bliže in ga vprašam, če mu lahko pomagam.

Odvrne mi: »Ja, prosim.«

Počepnem in vidim, da se mu je zataknil košček palice. Poberem jo in mož se že lahko premika. Oba sva zadovoljna. Gospod se mi zahvali in me povabi k sebi na kakav. Povabilo z veseljem sprejmem. Ob kakavu klepetava in čas obema hitro teče.

Ko se v Qulandiji z mamo srečava, ji pripovedujem svojo zgodbo. Mama me seveda pohvali in kupi mojo najljubšo sladkarijo. Sam sem zadovoljen, ker sem ta dan naredil nekaj zelo dobrega.

Jonathan Černe, 8. razred

MOJA PRIJATELJICA

Odločila sem se, da grem na obisk k svoji slepi prijateljici Mihaeli, ki živi v Novi Gorici. Slepa je že od rojstva. Do tretjega leta je bila doma, četrti rojstni dan pa je praznovala v vrtcu. Tako se je navadila na življenje z drugimi otroki.

Ko je vstopila v prvi razred, so se začele težave, ker ni imela strokovne pomoči. Vsi so govorili, da slepa ne more v običajno osnovno šolo. Njeni starši pa so trdili nasprotno in vztrajali, da je njihov otrok zmožen, da hodi v tako šolo. Uspelo jim je prepričati zaposlene na šoli. Mihaela je bila pridna učenka in uspešno je opravljala vse naloge. Tudi drugače je čisto običajna mlada deklica. Med počitnicami gre rada na morje s starši, s sestrično, z babico in dedkom. Obišče teto, ki živi v Kopru in babico, ki živi v Gorici.

Starši me večkrat odpeljejo k njej. Ponavadi skupaj preživiva lepe urice. Greva na sprehod, obiščeva babico, se igrava z njenim kužkom. Velikokrat greva na bazen in plavava. Mihaela je namreč odlična plavalka.

Mihaela ne vidi, ima pa veliko volje in je srečna.

Nika Slejko, 8. razred

DEŽEVEN DAN

Zbudil sem se v deževen dan. Že po nekaj minutah mi je postalo dolgčas, saj na tak dan nimam res kaj početi, ker sem navajen, da večino časa preživim zunaj. Rad sem na igrišču, rad tekam za žogo, rad grem v Gorico na trening, rad pomagam staršem pri delu na vrtu, na njivi, … Ko sem že skoraj postal tečen, me je prešinila misel: »Kako si pa invalidi, ki so dolga leta na invalidskem vozičku, krajšajo čas?«

V trenutku sem švignil skozi vrata in stekel k sosedi, ki je že dolgo invalidka. Postal sem pred njenimi vrati in pozvonil. Prišla je odpret, seveda na vozičku. Razveselila se me je in me povabila na čaj. Medtem ko se je kar spretno vrtela pred štedilnikom in pristavljala vodo, me je stresel mraz. V njeni kuhinji ni bilo preveč toplo. Na kavču sem opazil toplo odejo, v katero se je gospa očitno zavila, da je ni zeblo. Rekel sem ji, da grem po drva in ji zakurim. To sem storil z veseljem. Gospa je skuhala čaj. Ko sva ga srkala, mi je pripovedovala svojo zgodbo. Na invalidskem vozičku je že štirideset let. Potem mi je ponosno pokazala sliko, ki jo je sama narisala. Bil se presenečen nad njenim talentom, nisem vedel, da je taka umetnica. Še sva se pogovarjala in preden sem odšel, sem pospravil mizo in dal še nekaj polen na ogenj, da bi ji bilo bolj toplo.

Pred odhodom mi je dejala: » O, kako hitro je minil ta dopoldan, ko si bil tu. Pa pridi še kdaj.«

Ko sem po kosilu sedel na kavču in poskušal gledati televizijo, sem nehote razmišljal o življenju invalidov. Prišel sem do zaključka. Ker so za marsikaj prikrajšani, si najdejo delo, ki jih veseli in jim krajša čas. To jih osrečuje. Jaz pa tarnam in sem slabe volje, če en dan dežuje in ne morem početi tistega, kar me veseli.

Tine Šuligoj, 8. razred

POČITNICE

Bila sem na počitnicah pri teti. Ker se rada gibljem, sem zvečer tekla skozi gozd. Bilo mi je lepo. Pritekla sem na rob gozda in se ustavila ob hiši, v kateri je živela gospa Marija. Teta mi je o njej že večkrat pripovedovala, ker ji hodi pomagat pri hišnih opravilih, ki jih sama ne more opraviti.

Zagledala sem jo. S pomočjo bergle je stopila na hišni prag, stopila do mize pod drevesom in skušala pobrati časopis. Ker sem bila blizu, sem jo najprej lepo pozdravila, nato pa ji s tal pobrala časopis in očala. Njen nasmeh na obrazu mi je povedal, da je vesela, ker me vidi, potem pa se mi je še prijazno zahvalila. Povabila me je na piškote. Z veseljem sem ponudbo sprejela in ji pomagala čez hišni prag. Medtem ko sva pili čaj in jedli piškote, mi je pripovedovala o dogodkih iz svojega življenja. Gospa Marija je klepetava ženska in zelo zanimivo pripoveduje. Ob tragični zgodbi o prometni nesreči so me bila sama ušesa. Rekla je, da je bila takrat še mlada in drzna in je počela stvari, ki jih danes ne bi več. In tako se je zgodilo. Zdravniki so ji na začetku še dajali upanje, ki pa je po dolgotrajnem zdravljenju vse bolj umiralo. Končala je z besedami: »Še dobro je, lahko bi bilo še huje.«

Pogled mi je obstal na prelepih prtičkih na mizi. Vedela sem, da je to njeno delo. Naenkrat sem si zaželela, da bi tudi sama znala kvačkati. Gospa Marija je bila zelo zadovoljna, da me bo lahko učila.

Ker se je že temnilo, sem se ji za vse lepo zahvalila in stekla domov. Teta je bila že v skrbeh zame. Povedala sem ji, da sem bila pri Mariji in da bom še šla k njej.

V naslednjih dneh sem jo res večkrat obiskala in o kvačkanju me je naučila osnovnih stvari. Veliko sva se pogovarjali. Gospa Marija je bila vedno nasmejana. Zdi se mi, da je bila taka tudi zato, ker sem jo obiskovala. Ko bom naslednje leto na počitnicah, bom še hodila k njej.

Anika Murovec, 7. razred

NESREČA

Mama je iz kleti prinesla krompir, ki ga je bilo treba narezati, da ga bomo nasadili. Brat se je igral v pesku. Tata pa se je odločil, da bo zoral njivo. Delo je teklo kot po maslu. Tata je bil z delom skoraj pri koncu, ko se naenkrat zasliši ropot.

Pogledam proti njivi in vidim, da se freza, s katero je oral, kotali po hribu navzdol. Tata hitro steče za njo. Iz daljave se zasliši glas avtomobila. Mama vstane in se prime za glavo, jaz pa kot okamenela čakam, kdaj bo počilo. Tata jo skuša ustaviti, da ne bi padla na avtomobil in povzročila nesreče, a brezuspešno. Voznik avta k sreči vidi, kaj se dogaja, in vozilo hitro zaustavi. Očetu pa so v trenutku zmanjkala tla pod nogami in obležal je na cesti. Ko sva z mamo pritekli do njega, sva se zgrozili, saj je bilo okrog njega vse polno krvi.

Stekla sem do medicinske sestre, ki živi na vasi. Skupaj sva se vrnili na kraj nesreče. Oče je ležal negibno, sestra je svetovala, naj ga ne premikamo. Če je poškodovana hrbtenica, lahko postane invalid. Poklicali so rešilni avto in ga odpeljali v bolnico. Za njim sta se odpeljali še mama in teta.

Tata je ostal v bolnišnici na operaciji. Domov se je vrnil z obema rokama v mavcu pa še ves popraskan. Ničesar ni mogel opraviti sam. Pitali mo ga, ga brili, umivali, oblačili, … Celo leto je bil na bolniški.

Zdaj smo srečni, da je živ in zdrav. Velikokrat pa pomislim, kako bi nam en sam trenutek lahko spremenil življenje. Vsem. Ker imam soseda, ki je na invalidskem vozičku, vem, da mu mora nekdo vedno stati ob strani.

Klara Šuligoj, 8. razred

PLANINSKI POHOD

Ko izstopim iz avta, me objame ledeni hlad. Odpravimo se po gozdni stezi. Brat stopa prvi in na to je zelo ponosen. Jaz nimam posebne volje za hojo v hrib. Pot je vedno bolj strma. Kmalu predlagam, da bi si odpočili. Očeta vprašam, če bomo hodili še dolgo. Z mamo se mi samo razigrano nasmehneta. Že vem, kaj to pomeni. Šele na začetku smo. Meni to ni prav nič všeč in dobra volja me mineva. Hodim z vedno večjo muko in štejem korake, da bi se malo zaposlila. Mimo mene pribevska cucek in kar noče proč. Ker psov ne maram preveč in se jih tudi bojim, ga napodim. Užaljeno zacvili, povesi rep in žalostno odide. V tistem trenutku zagledam moža, ki skoraj teče mimo mene. Prijazno me pozdravi in vpraša, če uživam v gorskem zraku. Ha, ta je pa dobra. Jaz imam gorski zrak že doma, mislim sama pri sebi. Odgovorim mu, da še kar. Ne more verjeti, da mi ni hoditi v naravi nekaj najlepšega. Ker še naprej viham nos, me vpraša, zakaj nisem srečna, ker sem zdrava in mi nič ne manjka.

Šele ko stopa pred mano, opazim, da je brez noge. O, bog, kako sem lahko tako slepa in tečna. On, ki je invalid, me spodbuja, jaz pa stokam in tarnam. Moralo bi vendar biti ravno obratno. Kar malo nerodno mi je, zato ga vprašam, če je videl tistega cucka, ki bevska naokrog. Prijazno mi odgovori, da je to njegov pes, ki ga spremlja vsepovsod, od kar je invalid. Danes je še posebno vesel, ker ima tako dolg sprehod. Ime mu je Rjavko. Joj, spet sem ga polomila. Pa kaj mi je danes? Možakar mi pove, da psa vedno vzame s sabo, ker ga spodbuja, mu daje energijo in moč, saj je vedno igriv in dobre volje. Skupaj vztrajata do vrha. In vztrajala sem tudi jaz. Sledila sem Rjavku, ki me je privedel do vrha hriba, od koder se je odprl čudovit razgled na okoliške hribe in dolino. Zelo sem vesela, da mi je uspelo. Hvaležna sem tudi Rjavku, zato se nekaj časa z njim igram. Igra se tudi možakar, ki se je predstavil za Boštjana. Ko prispejo še mama, tata in brat, se zapletemo v pogovor. Boštjan nam pove tragično zgodbo o nesreči, v kateri je izgubil nogo, o borbi za življenje in povsem novem načinu življenja brez noge. V svojo pripoved pa ne vpleta žalosti, celo šali se na svoj račun in še nas, ki nam nič ne manjka spravlja v dobro voljo.

Nikoli prej nisem razmišljala o invalidih: kako se počutijo, koliko volje in vztrajnosti morajo imeti, kako zelo se trudijo, … Če sem videla nekoga na invalidskem vozičku ali nekoga z belo palico, se mi je zasmilil. To pa je bilo tudi vse. Rekla sem si: On pač marsičesa ne more. In sem šla naprej. Boštjan me je naučil, da invalidi zmorejo veliko, marsikdaj več od nas, ki nam nič ne manjka. Imajo voljo in vztrajnost. S tem dosežejo cilj, ki si ga zadajo. Zato jih moramo podpirati, tako kot Boštjana podpira njegov psiček Rjavko.

Polona Šuligoj, 8. razred

OBISK

S pranono sva se odločili, da obiščeva njeno staro prijateljico. Njena hiša stoji na prelepi jasi sredi gozda. Potrkali sva in zaslišali glas naprej. Ko sva vstopili sva zagledali gospo Anico, ki je sedela pri peči. Takoj naju je prepoznala. S pranono sta se pogovarjali in mi pripovedovali o časih, ko sta bili še mladi. Gospa Anica mi je povedala, da je v otroštvu zbolela za otroško paralizo. Oče jo je vozil k različnim zdravnikom, vendar ji niso mogli pomagati. Še dobro, da ji je bolezen dovoljevala, da se je naučila šivati in plesti. S tem delom si je krajšala čas. Ko nama je pokazala svoja ročna dela, sem ugotovila, da je prava mojstrica. Vesela je tudi, ker jo vsak dan obiščejo sestre, ji skuhajo in pospravijo.

Tudi jaz sem ji pomagala pospraviti, nato sva se s pranono poslovili. Gospa Anica je bila najinega obiska vesela, zato sem se odločila, da jo bom večkrat obiskala.

Rebecca W. Milovanovič, 7. razred

USODNA JEŽA

Tudi danes sem se odpravila k prijateljici Micki. Ko sem prišla do hiše, je k meni pritekel njen pes Floki. Pozdravil me je z laježem. Vstopila sem v hišo in jo zagledala, kako kvačka. Dvignila je pogled in me prijazno pozdravila, jaz pa sem jo povabila na sprehod na sveži zrak. Vzela je bergle in sva šli. Hodili sva po gozdni poti, ki jo je vedno znova spominjala na nesrečo, ki se ji je zgodila pred leti. Čeprav zgodbo že dobro poznam, sem ji spet prisluhnila.

»Poletnega večera sem se odpravila jahat z mojim konjem Bliskom. Bilo je čudovito, dokler niso naenkrat nebo prekrili oblaki, stemnilo se je in udarile so prve debele deževne kaplje. Nekajkrat je votlo zagrmelo, potem pa je strela udarila v hrast ob poti. Blisk se je prestrašil, me vrgel s sedla in odgalopiral domov. Zaradi močnega vetra se je odlomil vrh starega drevesa in padel na mene. Imela sem kompliciran zlom noge, sledile so operacije pa različne terapije, vendar se mi noga popolnoma pozdravila ni.«

Potem sem jo povprašala še po Blisku in povedala mi je, da je ta že star, vendar ga še vedno ima v hlevu.

Lara Šuligoj, 6. razred